BERETNING FRA KOMMISSIONEN TIL RÅDET OG EUROPA-PARLAMENTET om gennemførelsen af Rådets afgørelse 98/729/EF af 14. december 1998 om ændring af afgørelse 97/256/EF med henblik på at udvide fællesskabsgarantien til Den Europæiske Investeringsbank til også at omfatte lån til projekter i Bosnien-Hercegovina

1. Indledning

Denne rapport er udarbejdet i overensstemmelse med Rådets afgørelse 98/729/EF af 14. december 1998 [1] om en udvidelse af fællesskabsgarantien til Den Europæiske Investeringsbank (EIB) til også at omfatte Bosnien-Hercegovina for så vidt angår tab i forbindelse med lån til projekter uden for Fællesskabet som fastsat i Rådets afgørelse 97/256/EF af 14. april 1997 [2].

[1] EFT L 346 af 22.12.1998, s. 54 f.

[2] EFT L 102 af 19.4.1997, s. 33 f.

I henhold til artikel 1, stk. 5, i afgørelse 98/729/EF skal Kommissionen senest ved udgangen af 1999 forelægge Europa-Parlamentet og Rådet en rapport om gennemførelsen af afgørelsen, herunder en vurdering af dens virkninger, og rapporten skal også omhandle den økonomiske og finansielle udvikling i Bosnien-Hercegovina og EIB's udlånsforpligtelser.

Som følge af de grunde, der er anført under punkt 3 nedenfor, blev der ikke gennemført aktiviteter inden for rammerne af rammebeløbet for Bosnien-Hercegovina før ved udgangen af november 1999, da det blev klart, at EIB's bestyrelse ville godkende et lån inden årets udgang. Det blev derfor anset for rimeligt at udskyde denne rapport, sådan at man kunne medtage den seneste udvikling med hensyn til anvendelsen af faciliteten.

2. Retlig ramme

Rådets afgørelse 98/729/EF blev truffet på et ekstraordinært grundlag og udtænkt som en særlig foranstaltning for at sætte EIB i stand til at give et bidrag til den internationale indsats med henblik på at genopbygge og forbedre infrastrukturerne i Bosnien-Hercegovina. Formålet var at støtte projekter af gensidig interesse for Fællesskabet og Bosnien-Hercegovina, dvs. generelle infrastrukturprojekter inden for transport, energi og miljø.

Afgørelsen specificerer,

- at fællesskabsgarantien til EIB mod tab i forbindelse med lån til projekter i Bosnien-Hercegovina begrænses til 70% af det samlede lånebeløb plus alle hermed forbundne beløb

- at det samlede loft for de ydede lån skal svare til 100 mio. EUR

- at det samlede loft dækker en periode på to år fra den 22. december 1998; hvis de lån, EIB har ydet, ved denne periodes udløb ikke når op på loftet, forlænges perioden automatisk med seks måneder.

Den 24. marts 1999 gav EIB's styrelsesråd banken bemyndigelse til at optage lån på grundlag af Rådets afgørelse. Garantiaftalen mellem Kommissionen og EIB om fællesskabsgarantien til EIB for tab i forbindelse med lån til projekter uden for Fællesskabet, der dækkes af Rådets afgørelse 97/256/EF, blev tilpasset tilsvarende.

3. Gennemførelse

Artikel 1, stk. 4, i afgørelse 98/729/EF fastsætter, at Fællesskabets garanti er betinget af, at Bosnien-Hercegovina i fuldt omfang afvikler sine udestående finansielle forpligtelser over for EIB og Fællesskabet. I oktober 1999 afviklede Bosnien-Hercegovina alle restancebeløb (7,7 mio. EUR) på de to EIB-lån, der blev ydet til Bosnien i 1977 og 1982 inden for rammerne af finansprotokollerne med det tidligere Jugoslavien [3].

[3] Disse lån vedrørte projektet eltransmissionsnet fra 1977 og projektet elproduktionsstyringssystem fra 1982.

Efter afviklingen af lånerestancerne foretog EIB straks sin første vurdering af et projekt vedrørende finansiering af en række prioriterede investeringer til forbedring af Bosnien-Hercegovinas vejnet.

De samlede omkostninger for de investeringer, der er blevet forelagt Banken, andrager omkring 122 mio. EUR, hvoraf Banken vil finansiere 60 mio. EUR. I overensstemmelse med artikel 1, stk. 4, i afgørelse 98/729/EF og de relevante procedurer kan lånet nyde fordel af en rentegodtgørelsessats på 2%, der finansieres over Fællesskabets budgetmidler inden for rammerne af Rådets forordning nr. 1628/96 af 25. juli 1996 (OBNOVA) [4], senest ændret ved forordning 2454 af 15. november 1999 [5], om bistand til Bosnien-Hercegovina, Kroatien, Den Føderative Republik Jugoslavien og den tidligere jugoslaviske republik Makedonien.

[4] EFT L 204 af 14. august 1996, s. 1 f.

[5] EFT L 299 af 20.11.1999, s. 1.

Finansieringsforslaget vedrørende projektet opererer i øjeblikket med finansiering af fire underprojekter:

Bosnien-Hercegovina:

(1) bygning af en ringvej omkring Sarajevo for at kanalisere trafikken i nord-sydlig retning ad E 73 (paneuropæisk korridor V), der forbinder Ploce-havn, Mostar, Sarajevo og Tuzla. Transittrafikken hindres specielt i sommermånederne af den lokale bytrafik

(2) genbygning af Capljina-broen over Neretva-floden, der forbinder byen Capljina med E 73 (paneuropæisk korridor V), der forbinder Mostar med Ploce. Broen blev ødelagt under fjendtlighederne, og den midlertidige træbelagte bro med én kørebane vil blive erstattet af en bro, der laves af forspændt beton

Republika Srpska:

(3) bygning af et motorvejsafsnit på E 661 (adgang til paneuropæisk korridor X) nord for Banja Luka, mellem Klasnice og Gradiska, som skaber forbindelse med Kroatien og Central- og Vesteuropa. Motorvejen vil erstatte en overbebyrdet snæver vej, eller

(4) reparation af forskellige vejafsnit i Republika Srpska af primær national og international betydning, hovedsagelig på paneuropæisk korridor V.

Projektet er i overensstemmelse med artikel 1, stk. 4, i afgørelsen af gensidig interesse for Fællesskabet og Bosnien-Hercegovina inden for transportområdet. Det gennemføres inden for rammerne af genopbygningsprogrammet, der er blevet aftalt for Bosnien-Hercegovina for perioden 1996-1999. Det understøtter stærkt genopbygningsprocessen i Bosnien-Hercegovina, da det tilfører ekstra international langfristet kapital, som Bosnien-Hercegovina ellers ikke ville have kunnet tiltrække.

EIB's bestyrelse godkendte den 7. december 1999 finansieringsforslaget for projektet, et EIB-rammelån på 60 mio. EUR til Bosnien-Hercegovinas nationale vejnet. Med forbehold af opfyldelsen af diligenspligten forventes lånekontrakterne at blive underskrevet i begyndelsen af 2000.